4. pielikumsDīķu naktssikspārņa Myotis

dasycneme Boie, 1825 sugas

aizsardzības plānam

**Ierosinātās izmaiņas sikspārņu monitoringa metodikās**

Dīķu naktssikspārnim nozīmīgas ir četras no piecām sikspārņu monitoringa programmām:

1. Dīķu naktssikspārņa monitoringa metodika *Natura 2000* teritorijās
2. Dīķu naktssikspārņa fona monitorings
3. Ziemojošo sikspārņu fona monitorings
4. Lidojošu sikspārņu fona monitorings.

Piektā sikspārņu monitoringa apakšprogramma “Migrējošo sikspārņu speciālais monitorings” ir nozīmīga tālmigrējošajām sikspārņu sugām. Ziemojošo sikspārņu sugu, tai skaitā dīķu naktssikspārņu novērojumi rudens migrācijas laikā monitoringa vietā Latvijas Universitātes Bioloģijas institūta Ornitoloģisko pētījumu centrā Papē ir reti.

Dīķu naktssikspārņu fona monitoringa metodika paredz šīs sugas mātīšu uzskaites koloniju mītnēs, kas neatrodas *Natura 2000* teritorijās vai to tuvumā. Savukārt koloniju mītnes, kas atrodas *Natura 2000* teritorijā vai tās tuvumā, tiek apsekotas pēc identiskas metodikas, kas aprakstīta Dīķu naktssikspārņu monitoringa metodikā *Natura 2000* teritorijās. Ieteicams apvienot Dīķu naktssikspārņa fona monitoringa un *Natura 2000* teritoriju monitoringa programmas, mūsuprāt, vairāku iemeslu dēļ:

1. Metodikas mātīšu uzskaitēm koloniju mītnēs abām apakšprogrammām ir identiskas.
2. Daudzos gadījumos dīķu naktssikspārņu izmantotā teritorija ir lielāka, nekā attiecīgās *Natura 2000* teritorijas platība – barošanās vietas vai koloniju mītnes var atrasties ārpus aizsargājamās teritorijas, kurā suga tikusi konstatēta.
3. Informācija par sugas populācijas izmaiņām nepieciešama BD 17. panta ziņojumiem, kur tiek izmantoti apkopoti monitoringa dati gan no *Natura 2000* vietu, gan no fona monitoringa datiem.

Dīķu naktssikspārņa monitoringa metodika *Natura 2000* teritorijās

Bez iepriekš minētā ieteikuma ierosinām sekojošas izmaiņas:

1. No monitoringā iekļauto *Natura 2000* vietu saraksta (1. tabula) izslēgt četras teritorijas: dabas parks “Bauska”, dabas liegums “Skrundas zivju dīķi”, Teiču dabas rezervātu un dabas liegums “Zvārde”. Balstoties uz iepriekš veiktā monitoringa datiem, šīs vietas nav nozīmīgas dīķu naktssikspārnim.
2. Metodikas 3. punktā “Uzskaišu biežums un laiks” labot tekstu uz sekojošu: “*Natura 2000* teritorijas, kur dīķu naktssikspārņu kolonijas nav zināmas, tiek apsekotas vienu reizi **trijos** gados no 1. **jūlija** līdz 31. jūlijam”. Esošā metodika paredz uzskaites veikt katrā teritorijā reizi **divos** gados un no 1. jūnija līdz 31. jūlijam. Izmaiņas nepieciešamas, lai būtu savstarpēji salīdzināmi akustiskajās uzskaitēs iegūtie sikspārņu aktivitātes indeksi. Jūlijā barošanās vietās novērojamo sikspārņu skaits pieaug uz lidot sākušo jauno dzīvnieku rēķina, kamēr jūnijā lidojoši ir tikai pieaugušie dzīvnieki. Vietu apsekošanas biežums tiktu samazināts, ņemot vērā uz pusi samazināto laiku uzskaitēm (atteikšanās no uzskaitēm jūnijā).
3. Apvienojot dīķu naktssikspārņu monitoringa metodiku *Natura 2000* vietās un šīs sugas fona monitoringa metodiku, apsekojamo koloniju mītņu sarakstā, kas atrodams fona monitoringa metodikas sadaļā “1. Uzskaišu vietas”, būtu jāiekļauj koloniju mītnes no *Natura 2000* monitoringa metodikas sadaļas “2. Monitoringa vietas”, to papildinot ar četrām jaunām koloniju mītnēm: Dzērbenes luterāņu baznīca, Garkalnes pasta māja, Kovaļovas pareizticīgo baznīca un Peipiņu katoļu baznīca.

Ziemojošo sikspārņu fona monitorings

Monitoringa metodikā izmaiņas nav nepieciešamas, apsekojamo sikspārņu ziemošanas vietu saraksts tiek regulāri pārskatīts un iesniegts DAP Monitoringa daļas speciālistiem. Izmaiņas saistītas ar atsevišķu vietu kā sikspārņu ziemas mītņu nozīmes zaudēšanu (pagrabu pārbūve, pagrabu vai alu sagrūšana utt.) vai arī jaunu sikspārņiem nozīmīgu ziemošanas vietu atklāšanu. Šī SAP izstrādes laikā jaunas nozīmīgas dīķu naktssikspārņu ziemošanas vietas netika atklātas.

Lidojošu sikspārņu fona monitorings

Šī monitoringa programma vēl nav uzsākta, bet paredzams, ka tā sniegs izmantojamus datus arī par dīķu naktssikspārņa izplatību un aktivitāti barošanās biotopos. Programmas metodikas iespējama pilnveidošana būtu jāveic pēc pirmās lauka sezonas, kas paredzēta 2020. gadā.